CELEX: 32021D2277
Language: lt
Date: 1636588800000
Title: Tarybos sprendimas (ES) 2021/2277 2021 m. lapkričio 11 d. dėl Protokolo dėl Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo pasirašymo Europos Sąjungos vardu ir laikino taikymo

2021 12 28   
               
               
                  LT
               
               
                  Europos Sąjungos oficialusis leidinys
               
               
                  L 463/1
               
            
         TARYBOS SPRENDIMAS (ES) 2021/2277
         2021 m. lapkričio 11 d.
         dėl Protokolo dėl Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos sprendimu (ES) 2017/418 (1) Europos Sąjungos ir Kuko Salų Vyriausybės tausios žvejybos partnerystės susitarimas (2) (toliau – Susitarimas) buvo patvirtintas ir įsigaliojo 2017 m. gegužės 10 d. Susitarimas ir protokolas dėl jo įgyvendinimo (toliau – dabartinis protokolas) buvo laikinai taikomi nuo 2016 m. spalio 14 d. (3);
                  
               
                     (2)
                  
                  
                     2020 m. liepos 7 d. Taryba įgaliojo Komisiją pradėti derybas su Kuko Salų Vyriausybe dėl naujo protokolo dėl Susitarimo įgyvendinimo sudarymo (toliau – Protokolas);
                  
               
                     (3)
                  
                  
                     laukiant derybų pabaigos, dabartinio protokolo galiojimas pratęstas vieniems metams ir jo galiojimas baigsis 2021 m. lapkričio 13 d. (4);
                  
               
                     (4)
                  
                  
                     tos derybos buvo sėkmingai užbaigtos ir 2021 m. liepos 28 d. parafuotas Protokolas dėl Susitarimo įgyvendinimo;
                  
               
                     (5)
                  
                  
                     Protokolu siekiama sudaryti sąlygas Sąjungai ir Kuko Salų Vyriausybei toliau bendradarbiauti skatinant darnios žuvininkystės politiką ir tinkamą Kuko Salų žvejybos vandenyse esančių žvejybos išteklių naudojimą atsižvelgiant į Sąjungos teisėje pripažintą biologinių jūrų išteklių apsaugos tikslą ir suteikti galimybę Sąjungos laivams žvejoti tuose vandenyse;
                  
               
                     (6)
                  
                  
                     atsižvelgiant į Sąjungos žvejybos veiklos Kuko Salų žvejybos rajonuose ekonominę svarbą ir poreikį išvengti šios veiklos pertrūkio nustojus galioti dabartiniam protokolui, Protokolas turėtų įsigalioti kuo greičiau;
                  
               
                     (7)
                  
                  
                     todėl Protokolas turėtų būti pasirašytas ir laikinai taikomas nuo jo pasirašymo dienos, kol bus užbaigtos jo įsigaliojimui būtinos procedūros;
                  
               
                     (8)
                  
                  
                     vadovaujantis Europos Parlamento ir Tarybos reglamento (ES) 2018/1725 (5) 42 straipsniu buvo konsultuojamasi su Europos duomenų apsaugos priežiūros pareigūnu, kuris pateikė nuomonę 2021 m. lapkričio 3 d.,
                  
               PRIĖMĖ ŠĮ SPRENDIMĄ:
         
            1 straipsnis
            Įgaliojama Sąjungos vardu pasirašyti Protokolą dėl Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo (toliau – Protokolas) su sąlyga, kad minėtas Protokolas bus sudarytas (6).
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą.
         
         
            3 straipsnis
            Protokolas laikinai taikomas nuo jo pasirašymo dienos (7), kol bus užbaigtos jo įsigaliojimui būtinos procedūros.
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. lapkričio 11 d.
            
               
                  Tarybos vardu
               
               
                  Pirmininkas
               
               Z. POČIVALŠEK
            
         
         
            (1)  2017 m. vasario 28 d. Tarybos sprendimas (ES) 2017/418 dėl Europos Sąjungos ir Kuko Salų Vyriausybės tausios žvejybos partnerystės susitarimo ir jo įgyvendinimo protokolo sudarymo Europos Sąjungos vardu (OL L 64, 2017 3 10, p. 1).
         
            (2)  OL L 131, 2016 5 20, p. 3.
         
            (3)  OL L 289, 2016 10 25, p. 1.
         
            (4)  OL L 395, 2020 11 25, p. 1.
         
            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (6)  Žr. šio Oficialiojo leidinio p. 3.
         
            (7)  Datą, nuo kurios Protokolas bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.